## Pravilnik o načinu obavljanja poslova razminiranja

### NN 26/1996 (3.4.1996.), Pravilnik o načinu obavljanja poslova razminiranja

# **MINISTARSTVO UNUTARNJIH POSLOVA**

Na temelju članka 27. stavka 1. Zakona o razminiranju ("Narodne
novine", br. 19/96.) ministar unutarnjih poslova donosi

## **PRAVILNIK**

### **O NAČINU OBAVLJANJA POSLOVA RAZMINIRANJA**

Članak 1.

Poslove razminiranja područja u Republici Hrvatskoj obavljaju
pirotehničari zaposleni u ovlaštenoj pravnoj osobi.

Poslovi razminiranja obavljaju se sukladno zakonu i drugim propisima
te pravilima struke.

Članak 2.

Poslove razminiranja pirotehničari obavljaju ustrojeni u pirotehničku
skupinu (u daljnjem tekstu: skupina) i pirotehničku momčad
(u daljnjem tekstu: momčad).

Članak 3.

Skupina broji najmanje dva, a najviše deset pirotehničara.

Radom skupine upravlja vođa skupine.

Članak 4.

Momčad je sastavljena od najmanje dvije, a najviše pet skupina.

Rad skupina usklađuje vođa momčadi.

Članak 5.

Rad pirotehničara osiguravaju zdravstveni djelatnici zaposleni
u ovlaštenoj pravnoj osobi.

Prigodom obavljanja poslova razminiranja jedan bolničar stalnom
nazočnošću neposredno osigurava rad pet pirotehničara.

Liječnik, sanitetsko vozilo i odgovarajuća medicinska oprema
moraju biti smješteni tako da u roku od tri do pet minuta mogu pirotehničaru
pružiti nužnu zdravstvenu pomoć.

Članak 6.

Prije započinjanja poslova razminiranja na određenom području,
vođa skupine dužan je:

\_ u ovlaštenoj pravnoj osobi pribaviti katastarski zemljovid područja
i dostupne podatke o miniranosti područja s registrom;

\_ izvidjeti područje pirotehničkog pregleda;

\_ izraditi plan rada na području pirotehničkog pregleda
te potrebite skice;

\_ obaviti radni dogovor s pirotehničarima skupine i utvrditi
pojedinačne dnevne uradke;

\_ provjeriti opću radnu sposobnost pirotehničara za obavljanje
dnevnoga radnog uradka;

\_ privremeno isključiti iz skupine pirotehničara koji,
prema osobnoj izjavi ili prosudbi vođe skupine, nije u stanju obaviti
dnevni radni uradak;

\_ neposredno rasporediti pirotehničare skupine na mjesto rada;

\_ neposredno sudjelovati u obavljanju poslova razminiranja.

Nakon završetka dnevnog radnog uradka, vođa skupine dužan je izraditi
zapisnik o dnevnom pretraživanju, onesposobljavanju i uništavanju pronađenih
minsko-eksplozivnih sredstava.

Ovlaštena pravna osoba pohranjuje i trajno čuva zapisnik iz stavka
2. ovoga članka.

Članak 7.

Nakon završetka poslova razminiranja na određenom području,
vođa skupine ovjerava vjerodostojnost upisanih podataka u osobnu nadzornu
knjižicu pirotehničara skupine.

Članak 8.

Vođa momčadi, temeljem zapisnika iz članka 6. stavka
2. ovoga Pravilnika, izrađuje dnevno skupno izvješće o obavljenim
radnim uradcima.

Članak 9.

Vođa skupine ucrtava na katastarski zemljovid tijekom radnog dana
pregledano i razminirano područje.

Područje iz stavka 1. obilježava se jasno uočljivo znacima.

Članak 10.

Vođa skupine dužan je prijaviti nadležnoj inspekciji pirotehničara
koji poslove razminiranja obavlja protivno odredbama zakona i drugih propisa
te pravilima struke.

Članak 11.

Pronađena minsko-eksplozivna sredstva onesposobljavaju se i prevoze
do mjesta predviđenog za njihovo uništenje.

Prijevoz minsko-eksplozivnih sredstava iz stavka 1. ovoga članka
obavlja se vozilima ovlaštene pravne osobe, na način propisan Zakonom
o prijevozu opasnih tvari, temeljem usmenog rješenja nadležnog tijela,
sukladno odredbi članka 214. Zakona o općem upravnom postupku.

Nadležno tijelo koje je donijelo usmeno rješenje iz stavka 2. ovoga
članka, izdat će pisano rješenje najkasnije u roku 3 dana
od dana donošenja usmenog rješenja.

Članak 12.

Minsko-eksplozivna sredstva koja se, prema prosudbi pirotehničara,
ne mogu na siguran način onesposobiti ili prevesti do mjesta uništenja,
unitit će se na mjestu gdje su pronađena, uz poduzimanje potrebitih
mjera sigurnosti i zaštite ljudi, materijalnih dobara i okoliša.

Članak 13.

Osobna nadzorna knjižica pravokutnog je oblika, izmjere 17x12 cm, ukoričena
koricama plave boje, a sastoji se od 100 obrojčanih stranica.

Obrazac osobne nadzorne knjižnice s odgovarajućim sadržajem tiskan
je uz ovaj Pravilnik i njegov je sastavni dio.

Članak 14.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-24213/1-96.

Zagreb, 25. ožujka 1996.

Ministar

**Ivan Jarnjak,** v. r.

---

![](dodatni/365972.gif)

![](dodatni/365973.gif)

Pravilnik, NN 26/1996-500